Fërsnèira
Fërsnèira (ëdcò Fërsnèra ant la parlà local, Fresonara an italian) a l'é un comun dël Piemont ëd 690 abitant , ant la provinsa ëd Lissandria.

Ël pais a resta ant l'àuta pian-a lissandrin-a, sël piuvent oriental ëd la comba dël torent Òrba.

Stòria
A smìa probàbil che la fondassion ëd Fërsnèira a armontèissa a l'àuta Età 'd Mès e ch'ël topònim a peussa derivé da chèich element natural ch'as trovava ant la comba dl'Òrba, a coi temp sarvaja e pien-a 'd bòsch. A-i son djë studios ch'a penso ch'ël nòm inissial a fussa Frassinaria për armarché la presensa dij frasso, àutri a penso ch'ël nòm a fussa Frixinaria, da coleghé a j'osèj migrator ciamà frison, àutri ancora a penso ch'ël nòm a sia lijà al longobard Frischen, valadì tèra nen cudìa. La prima sorgiss ch'a documenta l'esistensa dël pais a l'é dl'ann 969, quand che Alasia, fomna dl'imperador Oton I, a don-a 'l vilagi an feod al monasté 'd San Salvador ëd Pavìa. La cession a l'é confermà chèich agn pì tard da l'imperador Oton II (981), da l'imperador Oton III (1000) e dal re Arduin d'Ivrèja (1003). Fërsnèira a resta goernà sota la giurisdission pavèisa fin al sécol ch'a fa XIII, quand che ij drit sël pais a ven-o catà da la Comun-a 'd Lissandria. Dël 1348 Lissandria e l'area sogetà a soa giurisdission a fan sarament ëd fedeltà a Luchin Viscont e parèj për squasi doi sécoj ël pais a resta sota al contròl dël Ducà 'd Milan. A l'inissi dël Quatsent, la region a fa part dij possediment dël capitan ëd vintura Facin Can. Dòp che doi sò sgnor, Dumini Tròt e Rizzo Dal Pozzo, a l'ero arvirasse contra 'd chiel, ël capitan për punission a fa dëstrue 'l pais për peui riedifichelo.

Tornà dël 1413 sota ai Viscont ëd Milan, Fërsnèira a l'é anfeodà a la famija Anfoss, che dël 1470 a vendo ij drit sël pais ai Guasch ëd Bisio. Ël feod a ven spartì con la famija dij Tròt. Da la fin dël Sinchsent ij Tròt a resto j'ùnich feodatari. Ël pais a resta sota la dominassion ëspagneula fin a l'inissi dël Setsent, quand che për efet ëd l'estinsion ëd la Cà Real ëspagneula a s'ancamin-a na guera 'd sucession ch'a ved la Fransa contra Austria e Savòja. Ël Piemont a l'é ocupà dai fransèis ma dël 1706 la vitòria dj'austrìach e dij savojard a consent ël passagi dla Lombardìa a l'Austria e l'anession ëd Lissandria ai Savòja. Fërsnèira a passa parèj al Ducà ëd Savòja prima e al Regn ëd Sardëgna peui. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Lissandria e al Mandament dël Bòsch.

Aministrassion  
Ël sìndich a l'é Massimo Bisio (da l'08/06/2009, scond mandà dal 26/05/2014, dagià sìndich dal 1990 al 2004).

Anliure esterne 
 Sit istitussional

Arferiment 

Fersneira